### 4.      Beslutning om at fortsætte planlægning for biogasanlæg, [adresse] 231, Kalundborg

**Åbent**

Sagsnr.: 326-2017-8894        J.nr.: 01.02.00           Dokumentnr.:
326-2018-99696

**Sagstype**

Beslutning.

**Resume og sagens baggrund**

Administrationen har indkaldt ideer og forslag til
planlægning for biogasanlæg på [adresse] 231 som besluttet på Teknik- og
Miljøudvalgets møde den 9.januar 2018, pkt. 10. Der er indkommet 13 svar på
annonceringen. Sagen lægger op til udvalgets beslutning, om planprocessen skal
fortsætte, herunder hvilke emner miljøkonsekvensrapporten skal indeholde.

**Indstillinger**

Chefen for Plan, Byg og Miljø
indstiller, at

1) der udarbejdes en miljøkonsekvensrapport, der behandler de beskrevne fokuspunkter.

2) der udarbejdes forslag til kommuneplantillæg der indeholder retningslinjer
og fastlægger de nærmere bestemmelser for etablering af biogasanlæg på
lokaliteten.

**Behandling**

Teknik- og Miljøudvalget.

**Sagsfremstilling**

Der har via annoncering på kommunens hjemmeside været
indkaldt ideer og forslag til planlægning samt input til miljøkonsekvensrapport
(tidl. VVM) over en periode på fire uger (bilag 3). Ved fristens udløb den 14.
marts 2018 er der indkommet 13 bidrag fra beboere i området, Yasmin Kristiansen
Illerup Beboerforening, DN Kalundborg og [adresse] (bilag 1). Bilag
2 indeholder sammendrag af de indkomne svar og administrationens bemærkninger
hertil.

Svarene omhandler en række emner
og input/spørgsmål hertil. Herunder særligt:

· Påvirkningen af lokalmiljøet. Bekymringer i forhold til at
placere et biogasanlæg på lokaliteten, jf. nærheden til Yasmin Kristiansen og
nærliggende beboelser.

· Væsentlige bekymringer mht. de trafikale forhold, herunder afvikling
af tung trafik, slid på de lokale veje, trafiksikkerhed mv.

· Bekymringer ift. mulige lugt- og støjgener

· Spørgsmål til biomassegrundlag, biogasproduktion mv.

De modtagne input supplerer de emner, der allerede er
fremhævet som særlige fokuspunkter i en kommende miljøvurdering af det konkrete
projekt (jf. bilag 3): Biomassegrundlag, klima, trafikale forhold, støj, lugt,
visuel påvirkning, anlægsfase og sikkerhed samt herudover: påvirkning af borgerne,
natur, affald, jord, overfladevand, grundvand, råstoffer, kulturarv, øvrige
emissioner og kumulative effekter. Det kan bemærkes, at en
miljøkonsekvensrapport også skal indeholde en beskrivelse af rimelige
alternativer og angive hovedårsagerne til den valgte løsning under hensyntagen
til projektets indvirkninger på miljøet.

Administrationen anbefaler, at processen med at udarbejde en
miljøkonsekvensrapport og forslag til kommuneplantillæg fortsætter.
Miljøvurderingen bør indeholde ovenstående emner og inddrage de bidrag, som er
modtaget.

Resultater og konklusioner i miljøkonsekvensrapporten vil
danne afsæt for at afklare afbødende foranstaltninger mv. samt fastlægge
retningslinjer og nærmere rammebestemmelse for biogasanlægget i kommuneplanen. Videre
vil dette være grundlag for relevante tilladelser, herunder landzonetilladelse,
miljøgodkendelse og byggetilladelse.

*Proces*

Et forslag til kommuneplantillæg med tilhørende
miljøkonsekvensrapport skal godkendes af kommunalbestyrelsen og efterfølgende
sendes i høring hos berørte myndigheder og offentligheden.

Herefter skal Kommunalbestyrelsen træffe endelig afgørelse,
om ansøgningen kan imødekommes - dette på grundlag af bygherres ansøgning,
miljøkonsekvensrapporten, eventuelle supplerende oplysninger og resultatet af
de høringer der er gennemført.

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1 - Indkomne svar, ideer og forslag, biogas [adresse] 231 | 326-2018-146624 |
| Bilag 2 - Behandling af indkomne svar, Biogas, [adresse] 231 | 326-2018-130831 |
| Bilag 3 - Folder, indkaldelse af ideer og forslag, februar-marts 2018 | 326-2018-146346 |